b'\n_START_ARTICLE_\nZorica (metulj)\n_START_SECTION_\nOpis\n_START_PARAGRAPH_\nZorica meri preko kril med 30 in 46\xc2\xa0mm. Zgornja stran kril je prete\xc5\xbeno bele barve. Trup je kosmat in sive barve. Samci imajo, za razliko od samic, zunanjo polovico sprednjih kril oran\xc5\xbene barve. Sprednja krila so ob telesu temno sivo poprhnjena, na sredi sprednjih kril se nahaja \xc4\x8drna pega, v zunanjem kotu pa \xc4\x8drno siv pas, ki je pri samicah \xc5\xa1ir\xc5\xa1i kot pri samcih. Spodnja stran zadnjih kril je pri obeh spolih rumenkasto olivnozeleno do \xc4\x8drnozeleno marmorirana._NEWLINE_Samice odlagajo jaj\xc4\x8deca posami\xc4\x8dno na hranilne reastline gosenic. Te se hranijo z listi rastlin iz dru\xc5\xbeine kri\xc5\xbenic. V Sloveniji tako gosenice najpogosteje najdemo na vrstah iz rodov penu\xc5\xa1a (Cardamine), repnjak (Arabis), srebrenka (Lunaria) in na \xc4\x8desnovki (Alliaria petiolata)._NEWLINE_Jaj\xc4\x8deca so sprva bele barve, po nekaj dneh pa postanejo \xc5\xbeivo oran\xc5\xbena. Tik pred izvalitvijo se obarvajo rjavo. Pri tej vrsti se pogosto dogaja, da ob sre\xc4\x8danj dveh gosenic v boju za hrano ena poje drugo. Iz istega razloga bo gosenica pojedla \xc5\xa1e neizle\xc5\xbeena jaj\xc4\x8deca, \xc4\x8de bo na njih naletela. Prav zato samice po odlo\xc5\xbeitvi jaj\xc4\x8deca na rastlino oddajo poseben feromon, ki odvrne druge samice od odlaganja na isto rastlino. Gosenica gre v skozi pet ciklov razvoja. Zabubi se zgodaj poleti v bli\xc5\xbeini hranilne rastline, kjer ostane do spomladi, ko se iz nje razvije odrasel metulj. Znanstveniki so ugotovili, da lahko buba po\xc4\x8diva tudi do dve leti preden se iz nje razvije metulj.\n_START_SECTION_\nRaz\xc5\xa1irjenost\n_START_PARAGRAPH_\nZorica je vrsta, ki je raz\xc5\xa1irjena po celi Evropi in preko osrednje Azije vse do Japonske._NEWLINE_V Sloveniji je dokaj pogosta in splo\xc5\xa1no raz\xc5\xa1irjena vrsta metulja. Najdemo jo lahko tako po vla\xc5\xbenih kot suhih travnikih in grm\xc5\xa1\xc4\x8dih, ob mo\xc4\x8dvirjih, gozdnih jasah in tudi po gorskih travnikih, kjer jo lahko opazimo med marcem in junijem.'